**Gertrude Caroline Ederle**, nada en Nova York o 23 de outubro de 1905 e finada en Wyckoff o 30 de novembro de 2003, foi unha nadadora estadounidense.

En 1926 foi a primeira muller que atravesou o Canal da Mancha a nado.

Traxectoria
-----------

Gertrude Ederle naceu en Nova York en 1905, filla de inmigrantes procedentes de Alemaña. Inicialmente non mostrou propensión a nadar: foi á piscina por primeira vez aos nove anos e non tivo adestramento formal ata os quince. Con todo, a pesar da falta de preparación, aos dezasete anos xa tiña resultados notables, como varias marcas nacionais e mundiais en distancias que oscilaban entre as 50 iardas e a media milla, a realización de sete récords nun só día en 1922 e a clasificación para os Xogos Olímpicos.

Nos Xogos de París de 1924 gañou a medalla de ouro co relevo 4 100 m estilo libre estadounidense, ademais de dúas medallas de bronce individuais nos 100 e nos 400 m.

Celebracións por Gertrude Ederle
En 1925 nadou 34 km a través da baía de Nova York, dende Manhattan ata Sandy Hook, en 7 horas e 11 minutos, establecendo o novo récord absoluto (masculino e feminino). Tamén tentou cruzar a canle da Mancha ese ano, mais tivo que ser descualificada por ser axudada por un dos adestradores durante un ataque de tose.

Gertrude Ederle quixo intentalo de novo o ano seguinte. O 6 de agosto de 1926, saíu de Cap Gris-Nez, Francia, ás 7:05 horas e chegou nadando a Kingsdown, Inglaterra, despois de 14 horas e 34 minutos, un rexistro que baixou o récord anterior en máis de dúas horas, ata entón en mans do arxentino Enrique Tiraboschi. Era a primeira vez que unha muller nadaba pola canle inglesa. Despois outras mulleres lograron a proeza, mais o seu tempo permaneceu como récord durante 24 anos, ata que en 1950 foi mellorado por Florence Chadwick (a décimo terceira muller que cruzou a canle).

Ao regresar a casa, a fazaña de Gertrude Ederle celebrouse cun desfile en Nova York o 27 de agosto de 1926 e foi recibida polo presidente Calvin Coolidge. En 1927 interpretouse a ela mesma no filme *Swim Girl, Swim*.

En 1933 unha caída das escaleiras provocoulle feridas graves e tardou anos en recuperarse. Porén, en 1939, conseguiu actuar na Exposición Universal de Nova York. Nos anos 40, Ederle, que padecía problemas auditivos causados polo xarampón dende a infancia, quedou completamente xorda. Retirada da escena pública, dedicouse a ensinar a nadar a nenos xordos.

En 1965 foi incluída no International Swimming Hall of Fame (Salón da Fama da Natación Internacional).

Faleceu o 30 de novembro de 2003, aos 98 anos.

Notas
-----

1. 1 2 3 4  "Aug 6, 1926: Gertrude Ederle becomes first woman to swim English Channel". *This Day in History* (en inglés). Consultado o 17 de abril de 2012.
2. ↑  Bruschi, Paolo (6 de agosto de 2016). "Col pregiudizio non si gioca. Storie di donne olimpiche". *Il Manifesto*. Consultado o 2 de agosto de 2019.
3. ↑  *Swim Girl, Swim* na IMDb *(en inglés)*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Gertrude Ederle Modificar a ligazón no Wikidata*** |

### Bibliografía

* Dahlberg, Tim. (2009). *America's girl : the incredible story of how swimmer Gertrude Ederle changed the nation*. Ward, Mary Ederle. Greene, Brenda. (1st ed.). Nova York: St. Martin's Press. ISBN 978-0-312-38265-0. OCLC 269455470.
* Mortimer, Gavin. (2008). *The great swim* (1st U.S. ed.). New York: Walker & Co. ISBN 978-0-8027-1595-1. OCLC 166378101.
* Stout, Glenn, 1958- (2009). *Young woman and the sea : how Trudy Ederle conquered the English Channel and inspired the world*. Boston: Houghton Mifflin Harcourt. ISBN 978-0-618-85868-2. OCLC 288377749.
* Morris, Bonnie (2016). *Women's Sports History: a Heritage of Mixed Messages*. National Women's History Museum.

### Ligazóns externas

* N.Y. Times Obituary for Gertrude Ederle
* Find A Grave page for Gertrude Jacobs Ederle

* Portal:Muller
* Portal:Estados Unidos de América

|  |  |
| --- | --- |
| Control de autoridades | 
* Wd: Q263287
* WorldCat
* VIAF: 1184106
* BNB: ID
* BNF: 17133797s
* DeutscheBio: 132822954
* EBID: ID
* FAST: 1720915
* FemBio: 8420
* GND: 132822954
* IMDb: nm0249177
* ISNI: 0000 0000 3000 8215
* LCCN: n95074067
* NKC: xx0277204
* WikiTree: Ederle-11
* ISHOF: gertrude-ederle-(usa)
* OCID: gertrude-ederle
* Sports Reference: trudy-ederle-1

 |